McDave 2016.02.28. 14:29
Zsinórban harmadik győzelmét aratta óriás-műlesiklásban Alexis Pinturault, a franciák legnagyobb tehetsége mindkét futamot nyerve, brutális fölénnyel vágott oda a szakág legjobbjainak. Elsősorban a pontversenyt vezető, s a héten négy dobogót jegyző Marcel Hirschert, a dobogó alsó fokára pedig – a pillanatnyi papírformának megfelelően – Henrik Kristoffersen állhatott fel.
Napokon belül itt a március, de a tavasz már hetek, egyes helyeken hónapok óta beköszöntött. Bármennyi munka árán sem sikerült télies hóviszonyokat varázsolni a Hannes Trinkl nevével ellátott hinterstoderi lejtőre. Az időkülönbségek egy szemmel kivehető része a romló pályának volt köszönhető. Maga a lejtő egyébként kettősséget mutat, a felső rész meredek, emellett a végére helyezett ugratós letörés többeket megviccelt pénteken.
Victor Muffat-Jeandet (7.) indulhatott a legkedvezőbb helyzetben, ennek megfelelően agresszíven síelt végig, kissé tompán, mértékadó alapidőről nem beszélhettünk. Roberto Nani ugyanezen taktika mentén támadta a kapukat, de még rosszabbul járt, nem jutott célba. 5 tizednyi előny birtokában csúnyán elrepült az ugratóról. Ellenben a pénteki győztes. Alexis Pinturault (1.) ott folytatta, ahol tegnapelőtt abbahagyta, ha nem is űrmenettel, de egy nehezen konkurálható csúszással, csaknem másfél másodperccel vette át a vezetést honfitársától. Hosszú, 1:20-as óriás-műlesiklást rendeztek délelőtt.
Henrik Kristoffersen (3.) neve mellett két szektor után még minimális előnyszerepelt, hogy aztán elég legyen egy ritmustévesztés, s 55 századdal elmaradjon a franciától. Thomas Fanara (6.) királysága egy szektorig tartott, túl sokat kellett korrigálnia ahhoz, hogy versenyre kelljen Pinturault-val. Felix Neureuther (2.) hátrányát a felső szektorokban gyűjtötte be, utána simán tartotta az éllovas tempóját. 47 századdal szorult a második helyre. Marcel Hirscher (4.) zárta a legjobbak csoportját. Nem kellett lemondania a győzelemről, egy szem nagyobb lesodródását is hamar lereagálta, miként a tankönyvben meg van írva.
Stefan Luitz (5.) délelőtt sem adta alább, mint pénteken, hevessége noha itt-ott besokallásba vezette, dobogós reményei éltek tovább. Leif Kristian Haugen (20.) hektikus meneten volt túl. Egyensúlyát vesztve nagyon neccesen, mint sebességét elveszítve surrant be egy balos kapun, hogy aztán minden más késéssel együtt gyakorlatilag tartsa a legjobbak tempóját. Marcus Sandell (13.) és Tim Jitloff (11.) túlontúl tisztelték a pályát, ez különösen az amerikai kapcsán volt meglepő fejlemény. Századok döntöttek ekkortájt is a sízők közt, jellemzően 2 másodperc környéki hátrány mellett. A 2011-es győztes Philipp Schörghofer (9.) rendületlenül csóválta fejét, mert OK, nem mindig mentette át lendületét bizonyos kanyarokból kimenet, hátránya jó részét a pályára foghattuk. Mathieu Faivre (8.) például úgy adott neki durván 3 tizedet, s maradt el másféllel az etalonidőtől, hogy végig makulátlanul síelt. Fritz Dopfer (10.) a szépséget beáldozta a minél nagyobb tempóért cserébe, néhány késve vett kaput nála azért feljegyezhettünk.
Az első reklámszünet után a 2 másodperces különbség elérhetetlennek bizonyult a legtöbbeknek, az elsőként indult Carlo Janka (14.) állt ehhez a legközelebb, Vancouver olimpiai bajnoka ritkán áll már rajthoz óriás-műlesiklásban, ehhez mérten délelőtt tisztességesen helytállt. Kjetil Jansrud (24.) a tökutolsó helyre érkezett, tovább másodpercet kapott az előtte induló svájcitól. Strapabíróbb pályán ebből aligha lett volna továbbjutás. Gina Caviezel (16.) megjárta a puha havat, André Myhrer (17.) némi kompromisszummal kerülte el ugyanezt. Justin Murisier (35.) két méretes rontással nem álmodhatott pontszerzésről, Manfred Mölgg topkategóriás nyitószakasz után pályán kívülre került, Massimiliano Blardone (18.) pedig minden erőfeszítése ellenére távol került ma a TOP-10-től.
Az újabb reklámszünet után már a 3 másodperces időkülönbség leküzdése volt a feladat. Riccardo Tonetti (15.) 2,2-es elmaradása bravúrszámba ment a körülmények ismeretében, a 27-es rajtszámmal iparkodó Roland Leitinger (19.) teljesítménye érdemel még külön említést. Jellemző módon harmincon túlról csupán négyen kvalifikálták magukat délutánra. A svájci Loïc Meillard (35-össel a 25.), Adam Žampa (37-essel a 27.), Aleksander Aamodt Kilde (32-essel a 29.) és végül az osztrák Christian Hirschbühl (57-essel a 30.) könyvelhette ezt a bravúrt. Érdekesség, hogy Dominik Paris (34-essel a 33.) is rajthoz állt óriásban, s meglepően jól mozgott a szűk kaputűzés ellenére is.
Délelőtt eredményesnek minősíthettük a német edző pályatűzését, a kérdés csak az volt, a második futamot megálmodó francia tréner képes lesz-e kedvezni övéinek?
Hirschbühl nagyon nagyot kívánt szakítani a szűzpályán, ez a túlzott vehemencia lett veszte, egyedüliként pontokat bukott a kapu előtt. Kilde (16.) sem fogta vissza magát, más kérdés, hogy esetében kellő önbizalommal társult merészsége. Manuel Fellert (19.) még ki kellett szurkolnia, eztán viszont egy jó darabig stabilizálta vezetését. Žampa (25.), a szebb napokat látott Steve Missillier (26.), az első Világkupa-pontjait szerző Meillard (27.), a másodjára is rendkívül zaklatottan síző Jansrud (29.), de szlovén részről Zan Kranjec (28.) sem bizonyult méltó kihívónak.
Filip Zubčić (18.) még pár századdal mögéje szorult azok után, hogy a fenti szakaszon jókorát rárakott előnyére, Luca de Aliprandini (15.) látványos, energikus sízése végre előnyt jelentett a célban is. Egész pontosan 3 századnyival. Vezetése oly rövid volt, akár egy tiszavirág élete, Haugen (12.) különösen az alsó szakaszon volt kifejezetten gyors. Roland Leitinger (20.) ugyanott vesztett rengeteget, az ugratóról jövet nehezen fogott talajt. Igaz, ezt megelőzően sem ment átütően. Blardone (22.) sízése elsősorban dinamikában maradt el az átlagtól, ami a végére időkülönbségben is jelentkezett. Myhrer (17.) stílusának feküdt a felső rész, nem úgy a kevésbé technikás, lankásabb folytatás, ott már nem volt az igazi, a végére rendesen elfáradt. Elvégre csaknem fél perccel volt hosszabb ez az óriás, mint egy átlagos szlalom. (Vagy a soldeui Szuper-G…) Gino Caviezel (24.) sorozatos térvesztések után sok jóra nem számíthatott.
A reklámszünet módot adott a szervezőknek kis karbantartásra, az első két induló szereplésén ez meg is látszott. Riccardo Tonetti (10.) élt az eséllyel, nagyon lendületes sízéssel 4 tizednyi előnnyel állt a tabella élére. Carlo Janka (7.) óriás-műlesikló próbálkozása remekül sült el, érezhetően elkapta a fonalat, további 3 tizedet osztott ki az olasznak. Sandell (14.) egyedül a pálya alját síelte meg kielégítően, visszaesése ezzel együtt törvényszerű volt. Florian Eisath (8.) épp ott esett túlzásokba, kár érte, a meredeken jelentősen növelni tudta még hozott előnyét. Jitloff (23.) mozgása a meredeken végén teljesen szétesett, drámai visszaesés lett a vége, akárcsak a konstanson lassú Dopfer (21.) kapcsán. Schörghofer (11.) joggal volt elégedetlen a célban, elkövetett útközben egy sor sízési hibát.
Újabb reklámszünet, újabb karbantartás, Mathieu Faivre (4.) pedig köszönte szépen a lehetőséget. Hibátlanul, remek tempóban kezdett, s noha a középső szektorban rendre távolra került a kapuktól, a végére megint összekapta magát, ami kevéske előnyt jelentett a számára. Muffat-Jeandet (13.) révén komoly visszaesés került jegyzeteinkbe, nagyon gyöngén oldotta meg a meredekről lankásra való átmenetet. Thomas Fanara (5.) egy méretes rontással dobta el a vezetés lehetőségét, egyébiránt ma sem vallott szégyent. Stefan Luitz (9.) a letörést megelőzően került a kelleténél mélyebbre, igaz, megbillenése előtt sem harcolt a franciával.
Marcel Hirscher (2.) szokott brutális második futamával alaposan feladta a leckét az utána érkezőknek. Parádés íveket húzott elsőrangú tempóban, egyedül a pálya végével lehetett némiképp elégedetlen. Henrik Kristoffersent (3.) persze nem olyan fából faragták, hogy megrettenjék a kihívástól. A pálya feléig őrizte soványka előnyét, az ugratóhoz érve került kicsi késésbe, talán emiatt mutatta ki oly hevesen elégedetlenségét. Ami nem jött össze neki, azt hozta Alexis Pinturault (1.). Vagy még többet. Az első szektort kivéve mindenhol gyorsabb volt Hirschernél, összességében véve pedig mindenkinél. 10 Celsius-fokban rendezett versenyen, 30-ikként indulva ez Mikaela Shiffrint idéző bravúr. 1,14-gyel győzött.
Juzava Néba és a pénteki hinterstoderi verseny után zsinórban harmadszor győzött óriás-műlesiklásban Alexis Pinturault, akinek ez a mai volt karrierje 14. Világkupa-sikere. Ha 100 pontos távolságról is, de ő szorongatja leginkább a szakági pontversenyt vezető Marcel Hirschert. Egy héten belül négyszer állt dobogóra, három különböző versenyformában. 87 dobogónál áll. Henrik Kristoffersen 21. pódiumát jegyezte.
Legközelebb jövő pénteken versenyeznek a férfiak, Kranjszka Gorán két óriás-műlesiklást és egy szlalomot rendeznek.
Címkék: alpesi sí, óriás-műlesiklás, Hinterstoder, Ausztria, Alexis Pinturault, Marcel Hirscher, Henrik Kristoffersen, Mathieu Faivre, Thomas Fanara, Felix Neureuther